钦定古今图书集成/明伦汇编/官常典/第751卷 > 萧汉
## 钦定古今图书集成/明伦汇编/官常典/第751卷 > 萧汉

按《明外史宋一鹤传》：“汉字云涛，南丰人。崇祯十年进
士，知钟祥县。居官不徇请谒。十五年冬，将入觐，闻襄
阳陷，慨然请上官罢行。贼薄城，汉辞家庙，授帨于妾。
媵曰：‘男死忠，女当死节’。佐一鹤拒贼，杀伤甚多。元旦
突围谒献陵，贼骑环之，汉大呼：‘钟祥令在此，若等不
得惊陵寝’！贼挟之去，汉延颈就刃，遣使说降，拒不听。”
明日城陷，送汉吉祥寺，令僧谨视之，觅死具不得。初
五日，于僧榻得一剃刀，乃书杨继盛《绝命词》于敝楮，
拾土块，书“钟祥县令萧汉，愿死此寺”十字于壁间，即
自刭血正溅字上。贼嘉其义，用锦衣敛而瘗之。贼退，
其门人曰：“吾师肯服贼服乎？”悉易之。诏赠汉大理寺
丞。